Annie Lunde Hansen (CD), 1999-03-24:
Jeg vil starte med at sige, at der ikke skal herske tvivl om, at vi i CD også synes, at økologisk landbrug og fødevareproduktion er en god ting, og vi glæder os derfor selvfølgelig over, at økologiske varer nu er blevet andet og mere end marginalvarer i fødevareforretningerne.
Dette har smittet af på producenterne, og antallet af økologiske landmænd er da også steget meget, især på det allerseneste.
Dette må ses som et udtryk for, at økologien er kommet for at blive til gavn for miljø og dyrevelfærd.
Vi er derfor også enige med såvel regeringen og også - på nogle punkter - med Enhedslisten i, at den økologiske produktionsmetode selvfølgelig fortsat skal udvikles og fremmes mest muligt, men vi er trods alt nok mere enige med regeringen end med Enhedslisten, når det kommer til, hvilke midler der skal til for at fremme økologien.
At dømme efter den pressemeddelelse med udkast til vedtagelse, som jeg modtog, mener Enhedslisten åbenbart, at vejen frem bl.a. er kvoteringer og grønne afgifter, og fra CD siger vi nej tak til flere grønne afgifter.
I CD mener vi derimod, at den økologiske produktion er mere afhængig af efterspørgslen, som jo heldigvis er stigende, og at efterspørgslen derfor må være en af de væsentligste forudsætninger, når man taler om udvikling.
Det er altså forbrugerne, der skal sætte dagsordenen.
Hvis der skal skabes et incitament for forbrugerne til at efterspørge økologiske varer, dvs. også at få dem til at betale merprisen, kræver det, at der er stor tillid til de økologiske varer og produktionsmetoderne.
Også tilliden til det røde Ø-mærke er af afgørende betydning.
Denne tillid skal bl.a. sikres ved oplysning og kontrol, samtidig med at der fra alle sider skal være bred opbakning til økologien. Derfor er det også vigtigt, som CD tidligere har givet udtryk for, at Dansk Industri får plads i Det Økologiske Fødevareråd.
Med Aktionsplan II er regeringen fremkommet med en handleplan med store ambitioner.
Man kunne måske fristes til at sige, at den er lovlig ambitiøs, da efterspørgslen i Danmark vist fortsat er større end produktionen, men der er vel intet i vejen med at fremtidssikre økologien, som ministeren vist også har udtrykt det her i dag. Midt i al begejstringen for den gunstige udvikling
må man derfor ikke glemme det konventionelle landbrug.
Naturligvis ville det være dejligt, hvis man bare uden videre kunne omlægge alt landbrug til økologisk drift.
Det tror vi bare ikke på kan lade sig gøre, da det jo samtidig er vigtigt fortsat at kunne opretholde og udvide eksporten af landbrugsvarer.
I CD mener vi derfor, at man sideløbende med at fremme den økologiske produktionsform må fortsætte arbejdet med at gøre det konventionelle landbrug mere miljøvenligt; noget, som jo også landbrugets organisationer arbejder kraftigt på. Vejen frem er efter vores opfattelse altså ikke stokkemetoder i form af grønne afgifter, kvotering eller lignende, men derimod en markedstilpasning i overensstemmelse med forbrugernes ønsker, og øvelsen går derfor ud på at overbevise forbrugerne om, at økologiske varer er et fantastisk godt alternativ til de konventionelle, også selv om man måske skal betale en smule mere.
I CD vil vi derfor spændt følge ministerens udspil på baggrund af anbefalingerne i Aktionsplan II, og vi støtter ikke Enhedslistens forslag til vedtagelse.